Жалба, подадена на 24 ноември 2023 г. — Винокуров/Съвет
(Дело T-1106/23)
Език на производството: френски
Страни
Жалбоподател: Александр Семёнович Винокуров (Москва, Русия) (представители: É. Épron, J.-F. Quievy и C. Gimbert, avocats)
Ответник: Съвет на Европейския съюз
Искания
Жалбоподателят моли Общия съд:
да обяви за допустима и основателна жалбата за отмяна,
поради наличието на незаконосъобразност, да обяви за неприложимо по отношение на жалбоподателя Решение (ОВППС) 2023/1094 на Съвета от 5 юни 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна,
поради наличието на незаконосъобразност, да обяви за неприложим по отношение на жалбоподателя Регламент за изпълнение (ЕС) 2023/1098 на Съвета от 5 юни 2023 година за прилагане на Регламент (ЕС) 2020/1998 относно ограничителни мерки срещу тежките нарушения на правата на човека,
да отмени частично Решение (ОВППС) 2023/1767 на Съвета от 13 септември 2023 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна в частта му, която се отнася до жалбоподателя,
да отмени частично Регламент за изпълнение (ЕС) 2023/1765 на Съвета от 13 септември 2023 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна, в частта му, която се отнася до жалбоподателя,
да осъди Съвета на Европейския съюз да заплати всички разходи и съдебни разноски,
да приеме, че не се погасяват останалите права, основания за обжалване и искове, които евентуално има жалбоподателят.
Основания и основни доводи
Жалбоподателят изтъква четири основания в подкрепа на жалбата.
Първото основание е възражение за незаконосъобразност.
Второто основание е явна грешка в преценката.
Третото основание е нарушение на принципа на пропорционалност.
Четвъртото основание е нарушение на принципа на правна сигурност.
____________